Κερασίτσα Αρκαδίας

Η Κερασίτσα είναι οικισμός του νομού Αρκαδίας της Πελοποννήσου. Σύμφωνα με τα στοιχεία της απογραφής του 2011 ο πληθυσμός της ανέρχεται στους 317 μόνιμους κατοίκους, οι οποίοι ασχολούνται κυρίως με τις αγροτικές εργασίες και με το εμπόριο.

 Τοποθεσία 
Η Κερασίτσα είναι κτισμένη στον κάμπο της Τεγέας σε υψόμετρο 691 μέτρων και βρίσκεται 10 χλμ. νότια από την, πρωτεύουσα του νομού, Τρίπολη. Γεωγραφικά βρίσκεται εντός των ορίων της αρχαίας Τεγέας. Επιπλέον υποστηρίζεται πως στην περιοχή του σημερινού χωριού βρισκόταν η πηγή Λευκώνιο, την οποία αναφέρει ο αρχαίος περιηγητής Παυσανίας.Γεωργία Δάλκου, Τεγέα η αειθαλής, Κοινωφελές Ίδρυμα Μιχαήλ Ν. Στασινόπουλος-Βιοχάλκο, Τρίπολη 2022, τόμος Α΄, σελ. 64.

 Γενικά και ιστορικά στοιχεία 
Το χωριό καταγράφεται το 1700 από τις βενετικές αρχές της Πελοποννήσου με 17 οικογένειες και 71 κατοίκους.Δάλκου, 2022, Α΄, σελ. 158-159. Κατά τη διάρκεια της ύστερης Τουρκοκρατίας η Κερασίτσα ήταν γνωστή ως βοσκότοπος για τα κοπάδια Οθωμανών αγάδων. Άνδρες της Κερασίτσας συνδέθηκαν από το 1770 μέχρι το 1786 με τη δράση του κλέφτη Μάντζαρη από το γειτονικό ΠιαλίΝικολάου Δ. Μωραΐτη, Ιστορία της Τεγέας από των αρχαιοτάτων χρόνων μέχρι των καθ' ημάς. της Αρκαδίας γενικώς, της αρχαίας Τεγέας, των μεσαιωνικών Νυκλίου και Μουχλίου, των νεωτέρων Τριπολιτσάς και Τεγέας, Νέα Ελληνική Ηώς, Εν Αθήναις 1932, σελ. 533. και αργότερα, ένοπλοι του χωριού συμμετείχαν στην Ελληνική Επανάσταση.Δάλκου, 2022, Α΄, σελ. 218-220. Μετά την ανεξαρτησία πολλές οικογένειες εγκαταστάθηκαν στους Καλλιανούς της ορεινής Κορινθίας.Αρχείον Κορινθιακών Μελετών, τόμος 1ος, Ένωσις Κορινθίων, 1971, σελ. 415.

Το 1851, σύμφωνα με τη στατιστική που είχε στη διάθεσή του ο Ιάκωβος Ρίζος Ραγκαβής, ο πληθυσμός της ανερχόταν στους 321 κατοίκους (69 οικογένειες), οι οποίοι ασχολούνταν με τη γεωργία.Ιακώβου Ρ. Ραγκαβή, Τα Ελληνικά. ήτοι περιγραφή γεωγραφική, ιστορική, αρχαιολογική και στατιστική της αρχαίας και νέας Ελλάδος, Εκ του τυπογραφείου Κ. Αντωνιάδου, Εν Αθήναις, 1853, τόμος δεύτερος, σελ. 714 - 715. Τα επόμενα χρόνια, παρά τη γειτνίασή της με την Τρίπολη, η Κερασίτσα βρισκόταν σε απομόνωση μέχρι το 1888, έτος κατά το οποίο ξεκίνησε η κατασκευή του δρόμου Τριπόλεως - Σπάρτης που έδωσε ώθηση στην κοινωνική και οικονομική ζωή του χωριού. Την ίδια χρονική περίοδο (συγκεκριμένα το 1887) το χωριό απέκτησε δημοτικό σχολείο.Μωραΐτη, 1932, σελ. 526. Στα τέλη του 19ου αιώνα και στις αρχές του 20ού παρατηρήθηκε σημαντικό μεταναστευτικό ρεύμα προς τις ΗΠΑ.Γεωργία Δάλκου, Τεγέα η αειθαλής, Κοινωφελές Ίδρυμα Μιχαήλ Ν. Στασινόπουλος-Βιοχάλκο, Τρίπολη 2022, τόμος Β΄, σελ. 80. 

Στις πολεμικές συγκρούσεις της Μικρασιατικής Εκστρατείας σκοτώθηκαν πέντε στρατιώτες προερχόμενοι από την Κερασίτσα.Δάλκου, 2022, Β΄, σελ. 71. Το 1928 το χωριό διέθετε πληθυσμό 545 κατοίκων και δημοτικό σχολείο,Σύγχρονος Εγκυκλοπαιδεία Ελευθερουδάκη, έκδοσις πέμπτη, εκσυγχρονισμένη δια συμπληρώματος κατά τόμον, Εγκυκλοπαιδικαί Εκδόσεις Ν. Νίκας και ΣΙΑ Ε.Ε., Αθήναι, τόμος 14ος, σελ. 526. ενώ στις παραμονές του Β΄ Παγκοσμίου Πολέμου είχε 558 κατοίκους. Κατά τον Πόλεμο του 1940-1941 και την Κατοχή που ακολούθησε έχασαν τις ζωές τους 9 κάτοικοι της Κερασίτσας.

Το 1998 η Κερασίτσα κηρύχθηκε (από κοινού με άλλα χωριά της ευρύτερης περιοχής) ως παραδοσιακός οικισμός.Αλεξάνδρα Λάππα, Διαχείριση πολιτισμικής κληρονομιάς: η περίπτωση των μεταβυζαντινών και νεότερων κοσμικών μνημείων στην Αρκαδία, Χαροκόπειο Πανεπιστήμιο, Διδακτορική διατριβή, Αθήνα 2016, σελ. 260.

Διοικητικά, το 1835 προσαρτήθηκε στον δήμο Τεγέας όπου παρέμεινε μέχρι το 1914, όταν κηρύχτηκε έδρα κοινότητας της επαρχίας Μαντινείας. Το 1997 υπήχθη στον καποδιστριακό δήμο Τεγέας, ενώ από το 2011 υπάγεται στον δήμο Τρίπολης. Εκκλησιαστικά ανήκει στη μητρόπολη Μαντινείας και Κυνουρίας. Ο κεντρικός ναός του χωριού, κτισμένος σε σχέδια του Αναστασίου ΟρλάνδουΔάλκου, 2022, Α΄, σελ. 120., είναι αφιερωμένος στον Ευαγγελισμό της Θεοτόκου και διαθέτει αγιογραφίες του Φώτη Κόντογλου.Δάλκου, 2022, Β΄, σελ. 84.

Στην Κερασίτσα γεννήθηκαν οι πολιτικοί Γρηγόρης Λαμπράκης και Θεόδωρος Λαμπράκης (αδελφός του προηγούμενου) και ο ποιητής Μήτσος Κατσίνης (1918 - 2000).Ειρήνη Σαββίδου, Τα πουλιά στην ελληνική ποίηση. Από τον Όμηρο μέχρι σήμερα, εκδόσεις Κρήνη, Αθήνα, 1991, σελ. 509.

Απογραφές πληθυσμού
Απογραφή192819401951196119711981199120012011Πληθυσμός545558Μιχαήλ Σταματελάτος; Φωτεινή Βάμβα-Σταματελάτου, Επίτομο Γεωγραφικό Λεξικό της Ελλάδος, Ερμής, Αθήνα 2001, σελ. 340.489443345324316312317

 Εικόνες 

 Παραπομπές 

Κατηγορία:Δήμος Τρίπολης
Κατηγορία:Χωριά της περιφερειακής ενότητας Αρκαδίας